पहली बार विदेश जा रही थी। एक ओर उत्साह था तो दूसरी ओर छटपटाहट। एयरपोर्ट पर औपचारिकताएं पूरी करने में दो घंटे लग गए, यूएसए के लिए सीधी उडान भारतीय समय के अनुसार सुबह साढे तीन बजे की थी। घरवाले लाउन्ज में बैठे थे कि फ्लाइट टेकऑफ होने से पहले कहीं राधिका को किसी चीज की जरूरत न पड जाए। राधिका साइंटिफिक प्रोडक्ट्स बनाने वाली दिल्ली की एक कंपनी में साइंटिस्ट थी। पांच वर्ष फिजिक्स में शोध करने के बाद वह वैज्ञानिक बन चुकी थी। अमर एक प्राइवेट हॉस्पिटल में अधिकारी था। अस्पताल में अकसर मेडिकल उपकरण खरीदने के क्रम में राधिका की कंपनी में उसका आना-जाना होता था। वहीं पहली बार दोनों का परिचय हुआ था। धीरे-धीरे दोनों की दोस्ती हुई और फिर कुछ साल बाद उन्होंने विवाह कर लिया। फ्लाइट सही समय पर थी। घडघडाहट के साथ प्लेन लंबा रनअप लेकर आसमान में ऊपर उठा। कुछ ही देर में दिल्ली की झिलमिलाती रोशनियां पीछे छूटती गईं। राधिका ने सीट पर सिर टिका लिया। वह रात भर की जगी थी मगर नींद आंखों से दूर थी। विचारों का सिलसिला जारी था।